KIRJALLINEN KYSYMYS E-0146/01 esittäjä(t): Margrietus van den Berg (PSE) komissiolle. Urheilutapahtumia koskevien televisiointioikeuksien myynti.



Virallinen lehti nro 235 E , 21/08/2001 s. 0128 - 0129



KIRJALLINEN KYSYMYS E-0146/01 esittäjä(t): Margrietus van den Berg (PSE) komissiolle (31. tammikuuta 2001) Aihe: Urheilutapahtumia koskevien televisiointioikeuksien myynti Urheilutapahtumien lähettäminen on julkisille ja kaupallisille televisioyhtiöille tärkeä väline uskollisen asiakaskunnan hankkimiseksi. Televisiointioikeuksien myynti on lisäksi tärkeä tulonlähde urheilulle yleensä ja erityisesti ammattilaisjalkapalloilulle. Televisiointioikeuksista pyydetty hinta moninkertaistui viime vuosikymmenen aikana. Tämän suuntauksen ennustetaan jatkuvan tulevana vuosikymmenenä ja johtavan siihen, että lähitulevaisuudessa vain pieni osa suurista kansainvälisistä tiedotusvälinekonserneista pystyy maksamaan televisiointioikeuksista pyydetyn hinnan. Tämä taas voi johtaa siihen, että urheilutapahtumia ei voida enää vastaanottaa ilman dekoodereita, mitä parlamentti, komissio ja neuvosto vastustavat. Nizzan huippukokouksen päätelmien liitteessä IV viitataan aiheellisesti erityisesti urheilutapahtumia koskevien televisiointioikeuksien myynnin merkitykseen. Lisäksi siinä todetaan, että komission on otettava huomioon urheilun sosiaalinen, kasvatuksellinen ja kulttuurinen tehtävä urheilun yhteiskunnallisen tehtävän säilyttämiseksi, vaikka pääasiallisen vastuun kantavatkin urheilujärjestöt ja jäsenvaltiot. Euroopan parlamentti pyysi 7. syyskuuta 2000 antamassaan päätöslauselmassa (A5-0208/2000) komissiota huolehtimaan erityisesti siitä, että Euroopan kansalaisilta ei viedä mahdollisuutta vastaanottaa tärkeitä urheilutapahtumia suorana lähetyksenä julkisten tai muiden kanavien välityksellä. Lisäksi parlamentti kehotti komissiota sallimaan osittaisen vapauttamisen kilpailusäännöksistä EY:n perustamissopimuksen 81 artiklan 3 kohdan mukaisesti. 1. Mitä mieltä komissio on vallitsevasta suuntauksesta, joka johtaa pienten ja suurten jalkapalloseurojen välisen kuilun syvenemiseen, jonka taustalla on muun muassa televisiointioikeuksista saatavien tulojen epätasainen kasvu? 2. Onko komissio samaa mieltä siitä, että urheilun ja erityisesti jalkapallon lisääntyvä kaupallistuminen loukkaa Nizzan huippukokouksen päätelmissä muotoiltua solidaarisuusperiaatetta? 3. Mitä mieltä komissio on ennustettavissa olevasta kehityksestä, jonka mukaan vain pieni osa kansainvälisistä tiedotusvälineyhtiöistä pystyy lähitulevaisuudessa maksamaan urheilutapahtumia ja erityisesti jalkapallo-otteluita koskevista televisiointioikeuksista pyydetyn hinnan, kun otetaan lisäksi huomioon direktiiviin 97/36/EY(1) (televisio ilman rajoja) sisältyvä periaate, jonka mukaan on varmistettava televisiolähetysten laaja saatavuus yleisölle, kun on kyse kansallisista tai muista kuin kansallisista erityisen merkittävistä tapahtumista? 4. Minkä sääntelevän/ohjaavan aseman komissio toivoo saavansa urheilutapahtumia koskevien televisio-oikeuksien myynnin alalla, kun otetaan huomioon Nizzan huippukokouksessa muotoillut päätelmät ja Euroopan parlamentin päätöslauselma A5-0208/2000? (1) EYVL L 202, 30.7.1997, s. 60. Viviane Redingin komission puolesta antama vastaus (2. huhtikuuta 2001) 1. Komissio korosti urheilua koskevassa selvityksessä Helsingissä kokoontuvalle Eurooppa-neuvostolle(1) urheilun taloudellisen ulottuvuuden ennennäkemätöntä kehittymistä televisiointioikeuksien kallistuttua räjähdysmäisesti. Vaikka tästä ilmiöstä saattaa aiheutua oma hyötynsä, siihen liittyy myös joitakin riskejä. Yksi niistä on kuilun syveneminen isojen ja pienten seurojen välillä ja taloudellisen solidaarisuuden periaatteen kyseenalaistuminen. Komissio on tässä yhteydessä katsonut olevan tärkeää, että jäsenvaltioiden ja yhteisön viranomaiset sekä urheiluliike itse vahvistavat uudelleen urheilun kasvatuksellisen ja yhteiskunnallisen tehtävän tärkeyden. 2. Komissio on korostanut sitoutuvansa solidaarisuusperiaatteeseen. Se on katsonut, että televisiointioikeuksien kollektiiviseen myyntiin mahdollisesti myönnettävissä poikkeuksissa on otettava huomioon kuluttajalle koituva hyöty ja varmistettava, että kilpailun rajoittaminen on suhteutettu tavoiteltuun lailliseen päämäärään ja urheilun ominaispiirteisiin nähden. Tämä tarkoittaa solidaarisuutta taloudellisesti vahvempien ja heikompien osapuolten tai ammatti- ja amatööriurheilun sekä nuorisourheilun välillä. Komission kanta vahvistettiin urheilua koskevassa Nizzan julkilausumassa(2). 3. Komissio seuraa erittäin tarkkaan urheilutapahtumien lähetysoikeuksien myyntiin liittyviä kysymyksiä. Myynnin on tapahduttava EY:n perustamissopimuksessa määrättyjen kilpailusääntöjen mukaisesti. Komissio on itse asiassa käynnistänyt perinpohjaisen tutkimuksen televisiointioikeuksien kollektiivisesta myynnistä. Mitä tulee televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun neuvoston direktiivin 89/552/ETY muuttamisesta 30. kesäkuuta 1997 annetun Euroopan parlamentin ja neuvoston direktiivin 97/36/EY(3) 3 a artiklan 1 kohdan soveltamiseen, on tärkeää korostaa, että lainsäätäjä päätyi valinnaiseen säännökseen, jonka mukaan jäsenvaltioiden on varmistettava, että yleisö voi seurata laajalti niiden kansallisten tai muiden kuin kansallisten urheilutapahtumien televisiointia, joilla katsotaan olevan erityistä yhteiskunnallista merkitystä. Tätä periaatetta sovelletaan vain niihin jäsenvaltioihin, jotka ovat päättäneet laatia tällaisen luettelon. Koska direktiivin 3 a artiklan 1 kohdan mukaisesti jäsenvaltio voi soveltaa tässä yhteydessä toteutettuja toimenpiteitä vain omaan lainkäyttövaltaansa kuuluviin lähetystoiminnan harjoittajiin, 3 a artiklan 3 kohdassa velvoitetaan muut jäsenvaltiot varmistamaan, että niiden lainkäyttövaltaan kuuluvat lähetystoiminnan harjoittajat eivät kierrä näitä toimenpiteitä. Näin ollen ei voida sanoa olevan käytössä yleistä periaatetta, joka velvoittaisi jäsenvaltiot varmistamaan, että merkittävä osa yleisöstä voi seurata yhteisönlaajuisesti merkittäviä tapahtumia. On syytä mainita, että tähän mennessä ainoastaan neljä jäsenvaltiota on virallisesti ilmoittanut 3 a artiklan 1 kohtaan liittyvistä toimenpiteistä. Nämä toimenpiteet on julkaistu Euroopan yhteisöjen virallisessa lehdessä. Lisäksi kaksi jäsenvaltiota on ilmoittanut aikovansa lähitulevaisuudessa ilmoittaa toimenpiteistään. 4. Kuten edellisessä vastauksessa todettiin, komissio seuraa tarkkaan urheilutapahtumien lähetysoikeuksien kollektiivista myyntiä ja on käynnistänyt asiasta tutkimuksen. Komissio katsoo, että tällä hetkellä yhteisön tasolla nykyisin voimassa olevilla sääntelyvälineillä, erityisesti kilpailulainsäädännöllä, voidaan riittävässä määrin käsitellä keskittymistä tällä alalla. (1) Komission selvitys Eurooppa-neuvostolle nykyisten urheiluun liittyvien rakenteiden turvaamisesta ja urheilun yhteiskunnallisen tehtävän säilyttämisestä Euroopan yhteisössä (Urheilua koskeva selvitys Helsingissä kokoontuvalle Eurooppa-neuvostolle (KOM(1999) 644 lopullinen. (2) Puheenjohtajan päätelmät (Nizzan Eurooppa-neuvosto (7.9. joulukuuta 2000 (Liite IV: Julkilausuma yhteisten politiikkojen täytäntöönpanossa huomioon otettavista eurooppalaisen urheilun erityispiirteistä ja sen yhteiskunnallisesta merkityksestä. (3) EYVL L 202, 30.7.1997.